
TARA PAMMI

Bitter hevn

Miniserie: Eventyr med gullkant


Tre søstre med en brokete fortid tar oss med på de mest lidenskapelige og intense reiser. Deres bakgrunn har lagt lenker på hjertene deres, men kan murene de har bygd opp rundt seg rives ned når kjærligheten rammer? Dette er del en i miniserien Eventyr med gullkant. 

 

Tara Pammi kan ikke huske et eneste øyeblikk der hun ikke har vært fordypet i en bok og da særlig romantiske bøker, som var mye mer spennende enn matematikkboken på skolen. Flere år senere avslørte Taras frodige fantasi, og forkjærligheten for det skrevne ord, hva hun faktisk hadde lyst til å drive med. Nå parer hun alfahanner som tror de vet alt, med sterke kvinner som velter både teorien og dem over ende.


Prolog

Anushka Reddy så seg rundt i den luksuriøse kabinen på privatflyet, men som fjortenåring var det vanskelig å opprettholde interessen for flyet, eller noe annet for den saks skyld, når magen var fylt med tusen svermende sommerfugler.

Å bo med besteforeldrene og halvsøstrene hele sommeren.

Tanken ga henne øyeblikkelig dårlig samvittighet. Det var ikke det at hun ikke elsket moren og alle opplevelsene hun hadde hatt sammen med henne. Som verdenskjent miljøaktivist og kunstner reiste moren over hele verden – noen ganger for å vise frem arbeidene sine, de fleste ganger på jakt etter inspirasjon – noe som betød at Nush i løpet av sine fjorten år hadde bodd på de mest interessante stedene i verden.

Men moren var også distré og uberegnelig og falt ofte inn i lange perioder med melankoli og depresjon. I de periodene glemte hun småting. Som å handle inn dagligvarer og kjøpe klær og bøker til Nush, som å sørge for at hun var ute og sammen med barn på sin egen alder.

Selv med en ukonvensjonell mor, hadde Nush alltid lengtet etter en fast base, en sammensveiset familie. Spesielt den som halvsøstrene hennes hadde hos besteforeldrene på farssiden i California. Faren deres likte tydeligvis å ha forskjellige elskere, og derfor hadde hun, Yana og den eldste søsteren Mira forskjellige mødre.

De somrene Nush tilbragte sammen med besteforeldrene og de to halvsøstrene sine på det vidstrakte godset deres i California, var årets høydepunkt.

Og nå skulle hun være hos dem en sommer til. Det var i hvert fall det moren hadde sagt til Nush mellom tårene, samtidig som hun stilte betingelser og kom med trusler og advarsler om hennes ve og vel til mannen som representerte Nushs besteforeldre. Alt hadde blitt mottatt med en tålmodighet og en sindighet og til og med en vennlighet som hun ikke hadde forbundet med … Caio Oliveira.

Nush skjøv de tykke brillene opp på neseryggen og studerte ham med så skjult oppmerksomhet som hun var i stand til.

Caio var en konstant i besteforeldrenes liv. En tidligere fotballspiller og nåværende kodegeni fra Brasil og som bestefaren betraktet som sin høyre hånd. Hun hadde bare kastet et blikk på ham mens hun gjemte seg bak Mira, for solen så man bare på på avstand.

Men nå, på så nært hold, reviderte Nush sin oppfatning av ham. Han var ikke solen. Han var høy og bred, en mørk, gyllen gud fra et av de mytiske universene som befolket favorittrollespillet hennes. Lysebrune øyne med gylne flekker lyste med en lur intelligens, kortklippet hår og en kjeve man vanligvis finner på mannlige modeller i motemagasiner. Mannen var for … viril, tenkte hun og testet ordet hun hadde hørt Yana bruke en gang.

Dersom de hadde vært dyr, ville Caio vært alfaen på toppen.

Det fantes ingen annen måte å beskrive ham på, spesielt ikke når hun var en bebrillet, kvisete og hengslete tenåring som ikke visste hva hun skulle gjøre med beina, armene eller de plutselig overaktive hormonene sine.

«Hvorfor kom ikke Thaata og hentet meg?» spurte hun. Hun behersket ikke språket i farens familie like godt som Mira, men hun var fast bestemt på å gjøre en innsats for å lære seg det i sommer.

«Så du kan snakke altså.»

«Selvfølgelig kan jeg det, Mr. Oliveira. Men bare når jeg har noe viktig å si.» Hun krympet seg og sukket. Hvorfor kunne hun ikke høres normal ut for en gangs skyld?

«Det er en beundringsverdig egenskap. Og ingen Mr. Oliveira-greier, Anushka. Det får meg til å føle meg gammel.»

«Du er gammel», utbrøt Nush.

Smilet tok ham fra kjekk til nydelig, med en mellomlanding på fantastisk.

«Jeg mener … du er jo ganske mye eldre enn meg», sa hun og fikk lyst til å gjemme seg under bordet mellom dem.

«Tjuesju er ikke så gammelt, luring. Dessuten tilhørte tittelen Mr. Oliveira min far. Jeg ville følt meg som en billig bedrager hvis jeg brukte den.»

«Hvis du vil at jeg skal si navnet ditt riktig, er det best du lærer meg det», sa hun for å distrahere ham.

«Det er Caio», sa han langsomt.

Nush gjentok navnet hans et par ganger for mye, selv etter at hun hadde forstått det, og elsket lyden av det på leppene.

«Perfekt, Princesa.»

Hun sperret opp munnen og stusset. «Hvorfor kaller du meg prinsesse?»

«Er det ikke det bestefaren din kaller deg? Hvorfor gjør han det?»

«Lov at du ikke ler av meg.»

«Det ville jeg ikke gjort.»

«Jeg har alltid vært altfor glad i eventyr.»

«Hvorfor skulle jeg le av det?»

«Mamma pleide å si til meg at livet er for viktig til at jeg kan begrave hodet i utdaterte historier.»

Han åpnet munnen og lukket den igjen.

«Hva liker du med dem?» spurte han oppriktig.

«At det alltid finnes en lykkelig slutt, uansett hvor fælt prinsessene har det. At det alltid finnes en som passer for dem. Det spiller ingen rolle om de er for stille, sjenerte eller til og med rare. Jeg er enig i at noen av dem føles utdaterte, men da skriver jeg dem bare om i hodet mitt til slik jeg vil ha dem.»

«Så lenge du ikke glemmer at det virkelige livet ikke fungerer slik, Princesa. Noen ganger finnes det ingen lykkelig slutt. Det er bare en knusende skuffelse, forårsaket av både omstendigheter og mennesker. Noen ganger er ikke kjærlighet nok.»

«Det er din mening», sa hun og løftet haken.

Han trakk på skuldrene. «Jeg svarte aldri på spørsmålet ditt, gjorde jeg vel? Bestefaren din ville bli med, og det ville Mira og Yana også», sa han og nevnte søstrene hennes. «Men bestemoren din fikk nylig et astmaanfall, og siden jeg uansett skulle ta denne turen tilbød jeg meg å hente deg.»

«Går det bra med bestemor nå?»

«Det gjør det.»

«Er du og Yana fortsatt sammen?»

Caio var hennes første offisielle forelskelse, og hun syntes allerede det hele var smertefullt. Hun forgudet begge søstrene sine. Å se ham sammen med Yana – som var så fantastisk vakker at hun som nittenåring allerede var en ettertraktet modell – ville ha føltes rart og underlig.

«Beklager, det har ikke jeg noe med», hvisket hun.

«Det går bra, Princesa. Ærlig nysgjerrighet plager meg aldri.» Han trommet med fingrene på bordet mellom dem. «Yana og jeg er ikke sammen lenger. Vi innså at det ville såre besteforeldrene dine og Mira, og nå deg, enormt hvis vi tok livet av hverandre på grunn av all nærheten. Noe som viste seg å være en klar mulighet.»

Nush brøt ut i latter. Det hadde vært tydelig, selv for henne, at de virkelig ikke passet sammen. «Du og Yana er fortsatt venner nå som dere har slått opp, ikke sant?»

«Hvorfor rynker du pannen ved tanken på at vi kanskje ikke er det, Anushka?» sa han og pekte mot pannen hennes.

«Jeg ønsker bare ikke å måtte velge side.»

De tykke øyebrynene hans trakk seg sammen, og han så forbløffet ut. «Velge side? Hvorfor skulle du være nødt til det, Princesa?»

«Jeg vet hvor mye Thaata setter pris på deg. Selv om Yana kan være krevende – det er det bestemor sier om henne – vil jeg ikke havne mellom dere to når jeg endelig får en hel familie.»

«Jeg skjønner hvorfor bestefaren din synes du er dyrebar.»

Nush ble varm i kinnene. Pokker, hvorfor hadde hun i det hele tatt åpnet munnen? «Det er ikke det at jeg liker-liker deg … det ville bare vært ekkelt … for du er skikkelig gammel.»

Den voldsomme latteren hans omsluttet henne. Mannen var virkelig vakker, og nærværet hans gjorde noe med henne innvendig, spesielt i magen og underlivet, der hun aldri hadde følt noe slikt før. Intellektuelt visste hun hva det var, men likevel ble hun forvirret av denne feberaktige fascinasjonen. Og den skremte henne litt også.

«Jeg setter pris på omtanken din, Princesa. Ser du frem til sommeren?»

Hun smilte. «Jeg har alltid ønsket å være en del av en stor familie. Det er et eventyr å bo sammen med mamma, men det kan også bli veldig ensomt. Hun var veldig opprørt i dag. Noen ganger kan hun ikke noe for det. Vær så snill, ikke vær sint på henne for det.»

«Hun var opprørt, ja, men jeg vet at det var sorgen over å måtte sende deg bort som gjorde henne lei seg. Moren din er en veldig sterk kvinne som tar så vanskelige valg for ditt beste. Det eneste jeg forstår av reaksjonen hennes i dag, er at hun er veldig glad i deg. Ikke alle mødre kan gjøre det hun gjorde.»

Tårene truet med å trille, og Nush blunket dem tilbake. «Synes du det er galt at jeg gleder meg sånn til å være sammen med Mira og Yana?»

«Ikke i det hele tatt.» Han rynket pannen. «Det må du aldri tro. Man kan være trist og glad på samme tid. Det ene gjør ikke det andre ugyldig. Og familier er kompliserte, ikke sant?»

«Hva med deg, Caio? Har du en stor familie?»

«Egentlig ikke. Ikke nå lenger, i hvert fall.»

Det var en tone i stemmen hans som tydelig sa at det ikke var et tema han ønsket å snakke om. Så selv om nysgjerrigheten hadde våknet til liv, og lot det være. «Så dette jetflyet … det er ditt, ikke sant?»

Øynene hans glitret, som om han syntes hun var uendelig fascinerende. «Hvordan vet du at det ikke er din bestefars?»

«Besteforeldrene mine er immigranter som kom til USA uten noe som helst. De ville aldri kastet bort penger på slik ekstravagant luksus.»

«Jeg trodde jeg hadde unngått miljøvernerens oppmerksomhet. Men jeg ser at jeg ikke slapp unna den smarte datteren hennes.»

«Mamma ville ha stekt deg levende med minst en times forelesning», sa Nush og lo. «Er det en gave til deg selv for at aksjene har steget? Du er jo millionær nå, ikke sant?»

«Har du forretningsteft også? Ikke rart at bestefaren din er så glad for at du skal bo hos dem.»

Nush rødmet. «Jeg følger med på selskapets nyheter. Jeg investerte lommepengene jeg fikk av Thaata i aksjer.»

«Du er en uendelig fornøyelse, Anushka.»

«Vennene mine kaller meg Nush», sa hun, selv om hun faktisk ikke hadde noen venner i virkeligheten. Hun hadde bare venner på nettet, barn som ikke dømte henne fordi man på nettet kunne late som om man var perfekt. «Dessuten er jeg interessert i økonomiprogramvaren du utvikler. Jeg har fulgt med på utviklingen av den siden Thaata og du diskuterte den første gangen vi møttes. Jeg koder også.»

«Jaså?»

Det var noe med det utfordrende blikket hans som fikk Nush til å gripe etter ryggsekken. Hun hadde fått den i gave av Mira og Yana da hun var på besøk sist, og den var hennes kjæreste eiendel. Hun åpnet programmet hun hadde kodet og vendte skjermen mot ham, hvilte haken i hendene og ventet på hans vurdering.

De gylne øynene hans beveget seg raskt over skjermen, og hun benyttet sjansen til å studere ham inngående.

Etter noen minutter klappet Caio igjen laptopen og plystret.

«Har du kodet programmet?»

Hun nikket og så nysgjerrigheten i øynene hans.

«Hvor lang tid tok det?»

«En uke.»

Caio stirret beregnende og skarpsindig på henne. Det gikk et sus gjennom henne da han strakte ut hånden. Nush lot den store hånden omslutte hennes. «Hva er … dette for?»

«Et partnerskap, Princesa. Du og jeg skal styre verden sammen.»

Nush ga ham hånden og lovet seg selv at hun skulle finne en gutt akkurat som Caio å forelske seg i når hun ble voksen.

Kanskje ikke like kjekk og magnetisk og sjarmerende og så … utenfor hennes sfære.

Men likevel en som ham.


1

Ni år senere

Ta steget ut av eventyrene, prinsesse. 

Livet skal leves, ikke leses om.

Nush åpnet og brettet sammen lappen som hadde blitt levert samme morgen, to dager etter at Thaata hadde trukket sitt siste åndedrag. Hun hadde lest den håndskrevne beskjeden tusen ganger allerede.

Det føltes som et tegn.

Hadde Thaata visst hvor frustrert og ulykkelig hun hadde vært i det siste? Hvor fastlåst hun følte seg? At hun var så full av lengsel og bitterhet mot en mann som opptok alle hennes våkne tanker?

Bestefaren hadde blitt verre i løpet av den måneden som var gått siden de mistet bestemoren. Det var et sjokk Nush ikke var sikker på at hverken hun eller søstrene ville komme seg over med det første. Thaata så ut til å ha visst at de alle tre trengte litt mer fra ham. Mer enn den kjærligheten, aksepten og hengivenheten han alltid hadde gitt dem.

Hun stod inntil veggen og studerte folkemengden som hadde samlet seg i besteforeldrenes hus for å vise sin siste respekt for en mann som hadde berørt så mange liv gjennom teknologigiganten OneTech, som han startet for tjue år siden, og som i løpet av det siste tiåret hadde utviklet seg til et multimilliardselskap med Caio ved roret.

Blant gjestene var Yanas mor, stefaren og stebrødrene hennes. Og storesøsteren Miras ektemann, Aristos, selv om han og Mira hadde vært separert de siste ni månedene. Bare moren hennes var fraværende.

Forrige gang hun besøkte sykehjemmet hadde Nush forsøkt å fortelle moren at Thaata hadde blitt verre, men moren hadde bare stirret tilbake med et glassaktig blikk.

Mira hadde fløyet hjem fra Hellas for å ta seg av bestemoren etter hjerteinfarktet for åtte måneder siden, men kom aldri tilbake. For under et år siden hadde den stabile og fornuftige søsteren sjokkert dem alle ved å gifte seg med den greske forretningsmagnaten Aristos i Las Vegas. De hadde aldri sett Mira så lykkelig før. Likevel hadde storesøsteren brutt ut i gråt da Yana og Nush hadde spurt Mira om hun ikke ville vende tilbake til Aristos.

Ikke overraskende var det Mira og Caio som uten problemer gled inn i rollen som vertskap.

Caio var den sanne arvingen til bestefarens arv og visjon. Besteforeldrene hadde oppdratt Mira siden hun var helt liten.

Nush rynket pannen over hvor bra de så ut sammen. Svogeren Aristosʼ blikk speilet den samme irritasjonen. Det var latterlig, for ingen av søstrene var klar over at den harmløse forelskelsen hennes hadde utviklet seg til noe annet, selv om Caio hadde datet og forkastet flere kvinner enn Yana hadde designervesker.

Caio kastet et blikk rundt i rommet.

Kledd i svart, var han som en mørk sol i et hav av altfor lysende stjerner som alle kretset rundt ham for å få oppmerksomhet.

Han lette etter henne. Nush visste det like sikkert som hjertet raste av gårde som en gal hare på vei mot målstreken. De hadde ikke snakket sammen siden den våkenatten ved Thaatas seng for to netter siden.

Øynene hennes fulgte ham gjennom den store stuen og kjærtegnet trekkene hans like ivrig som sollyset som falt inn gjennom de høye vinduene. Den høye pannen, de dype, lysebrune øynene med gylne flekker, den arrogante nesen og den smale munnen kjente hun like godt som sitt eget ansikt.

Selv om han hadde vært fantastisk da han var tjuesju, var det nå, nesten ti år senere, en overbevisende kvalitet ved ham som tiltalte henne. En selvtillit som gjorde menn i tjueårene til latter.

Var det ansvarets kappe han bar så godt? Det velutviklede instinktet for suksess? Eller var det æren og integriteten som han undertrykte i styrerommet som om de var en svakhet, men som likevel farget handlingene hans?

Det spilte ingen rolle at hun hadde brukt ti år på å jobbe for og med Caio. At de hadde vært forretningspartnere siden hun fylte atten. På bestefarens oppfordring inngikk hun et partnerskap med Caio for å bygge opp et underselskap basert på programvaremodellen hun hadde utviklet. Hans kunnskap om markedet og risikoviljen hans gjorde at hun hadde tjent millioner før hun fylte tjueen.

Det spilte ingen rolle at kvisene hadde forsvunnet, at hun hadde fått et snev av kurver som passet til armene og beina, eller at hun det siste året hadde datet alt fra modeller til administrerende direktører og til og med et kongressmedlem i et desperat forsøk på å bli kvitt denne merkelige fascinasjonen.

Det spilte ingen rolle hvor mye hun hadde forandret seg eller hvem hun var blitt. Når det gjaldt Caio, var hun fortsatt den forbløffede fjortenåringen som ikke kunne la være å stirre.

Venner, forretningspartnere og aksjonærer stoppet Caio for å vise ham respekt og holde seg på god fot med ham. Et par kvinner la velpleide fingre på underarmen hans. Ordløst tilbød de seg å lindre sorgen hans, tenkte hun sint.

En bølge av lettelse strømmet gjennom henne da Caio ikke engang kastet et blikk i deres retning. Etterfulgt av en stikkende følelse av skam. Disse kvinnene hadde i det minste hatt mot til å vise ham interesse, til å legge an på ham.

Caios flakkende blikk stoppet opp da han oppdaget henne. De stramme ansiktstrekkene hans løsnet.

Jeg er her-blikket som hun uten tvil visste at hun var den eneste i hele verden som fikk. Blikket som alltid hadde fått henne til å føle at det var et spesielt bånd mellom dem. Det var bare hun som fikk se denne mykere, mindre hensynsløse versjonen av Caio. Den ekte mannen han var under den briljante, hensynsløse entreprenøren han viste verden.

*

«Hvis du skal gjøre noe, må du gjøre det snart.»

Nush løftet blikket fra Caio og oppdaget at søsteren Yana så på henne. Mens Nush så ut som en kråke i en ermeløs svart T-skjorte uten ermer og svarte leggings, så Yana like upassende ut i en neonrosa bukse med matchende topp og en overdimensjonert jakke med knallhvite paljetter.

Ingen av dem hadde ønsket å være her. De hadde protestert mot å vise sin sorg over et tap de ikke ville komme over på lenge. Men Mira, som alltid var den ansvarsfulle, hadde minnet dem på at besteforeldrene ville ønsket at de var der. De ville ønsket at de skulle gi folk som hadde elsket dem like høyt, en sjanse til å vise sin respekt.

«Hva mener du?»

«Det er et under at han ikke har fått med seg hvordan du ser på ham, Nushie … Caio er ikke dum når det gjelder kvinner.» Yana rynket pannen og snakket heldigvis lavt. «Men jeg antar at dere tilbringer mange timer sammen, og han vet hvor innadvendt du er og at du ikke har noen virkelige venner, så kanskje han synes det er normalt at du er fascinert av ham.»

Nush glodde på søsteren. «Det er ikke alle som er like selvsikre som deg når det gjelder sex, romantikk og affærer.»

«Jeg ville aldri gjort narr av deg.» Yana la fingrene rundt Nushs stive fingre og klemte til. «Jeg mener, alle tror at jeg bare er en skjønnhet uten hjerne, og at jeg drev Thaata og Nanamma til vanvidd med påfunnene mine, og det er på en måte sant, men jeg er ikke helt uten substans, Nush.»

«Mira og jeg har aldri tenkt det om deg», sa Nush og følte seg sint på søsterens vegne. Sint på en verden som alltid fant feil hos kvinner.

Yana var vakker og ble rutinemessig kalt en overfladisk diva av pressen, og moren reduserte ofte verdien hennes til utseendet. Ikke det at Yana ikke ga dem alle nok å bryne seg på ved alltid å havne i det ene eller andre uføret.

Under alt det skjulte Yana et hjerte av gull. Det måtte bare graves frem først. Begge søstrene hadde tatt henne inn i livet med åpne armer og betingelsesløs kjærlighet. Nush kunne ikke forestille seg hvordan hun skulle ha kommet seg gjennom de siste årene med morens forverrede psykiske problemer uten søstrene og Caio.

Og med ett gikk alle veier i livet hennes tilbake til ham.

Yana brettet en lapp i hendene og smilte skjelvende. «Takk, Nushie.»

Hvilken beskjed hadde Thaata lagt igjen til Yana? Og Mira, for den saks skyld? Følte de seg like fastlåste i livene sine som hun gjorde i sitt eget?

«Du vet hvordan Thaata mente at du og Peter Huntington jr. ville passe godt sammen, og så gikk det til helvete fordi han kalte deg en sjiraff med overdimensjonert hjerne?»

Nush sukket. «Jeg trenger ingen påminnelse.»

Yana fniste. «Det er morsomt, for jeg synes han er en forvokst dinosaur med en hjerne på størrelse med en ert. Det er allment kjent at Thaata og Peter Sr. har blitt stadig mer uvenner etter at Thaata tok inn Caio.»

«Det er fjorten år siden, og uten Caio ville selskapet aldri ha vokst slik det har gjort.»

«Jeg er enig. Og så fikk Caio deg med på laget, og OneTech vokste over all forventning. Det er en av grunnene til at Peter Sr. presset sønnen sin mot deg. Du er OneTechs gullgås, og han ville skille deg og Caio.»

«Jeg ville aldri jobbet for noen som tror at Caio er fienden.»

«Men det vet ikke Peter Sr., og han er en mesterlig strateg. Siden det ikke ble noe av deg og sønnen hans, snakkes det nå om at Laura Huntington og Caio kan bli det nye partnerskapet som kan balansere maktkampen.»

Laura Huntington var alt det Nush ikke var. Sofistikert, vakker, vittig og slett ikke sosialt klønete – et perfekt motstykke til å glatte ut Caios harde kanter. Hun kremtet og prøvde å få fart på hjertet, som så ut til å ha satt seg fast i halsen. «Jeg trodde at Huntington-familien hatet Caio.»

«Ikke hvis de får ham som svigersønn. Jeg liker ikke å gi henne ros, men Laura er den totale pakken.»

«Hvorfor liker du ikke å gi henne ros?»

«Hvordan kan du være så smart i noen ting og så naiv i andre, Nushie-kins? Fordi hun er en direkte konkurrent til lillesøsteren min. Bare av den grunn må jeg hate henne. Det faktum at Laura er en intellektuell snobb som alltid har sett ned på meg, kan også ha noe med saken å gjøre. Jeg ser ingen god grunn for Caio til å si nei til dette partnerskapet, Nushie. Laura er intelligent, vakker og har en stabiliserende innflytelse på faren sin. Og vi vet alle at Caio vil gjøre hva som helst for å beholde kontrollen over OneTech.»

Nush kunne ikke bestride det.

Caios lojalitet til besteforeldrene ble bare overgått av ambisjonene hans. Flere oppkjøp, flere fusjoner, mer innovasjon … han hadde vært på krigsstien det siste året.

I årenes løp hadde Nush forsøkt å forstå hvor ambisjonene hans stammet fra, hvorfor hverken suksess eller rikdom var nok for ham, men hun hadde ikke kommet noen vei. Det hadde fått henne til å innse hvor nådeløse hans personlige grenser var. Ja, hun kjente Caio, mer enn andre, men hun kunne ikke innbille seg at hun visste alt om ham heller.

Og kanskje det er der fascinasjonen din kommer fra, hvisket en stemme inne i hodet hennes. Til tross for at han visste alt om livet hennes, var Caio fortsatt et mysterium for henne.

Som for å bevise Yanas poeng endte Laura Huntington opp med å være kvinnen som stoppet Caios målbevisste skritt mot Nush. Laura grep tak i fingrene hans og sa noe til ham. Caio bøyde seg ned for å gi plass til Lauras spinkle kropp og la lange fingre på skulderen hennes. Kroppene deres lente seg lett mot hverandre – det var en viss fortrolighet mellom dem.

«Er de … sammen?» spurte hun.

«Ikke ennå, så vidt jeg vet», sa Yana med autoriteten til en kvinne som alltid har fingeren på pulsen når det gjelder sladder. «Men selv du må da være enig i at de kan være den kraften som vil appellere til de ulike fraksjonene på OneTech. Så hvis du vil ha ham, er det nå du må …»

«Jeg kan ikke bare … legge an på ham, Yana», sa Nush. De få gangene hun hadde prøvd å ha sex – for å få Caio ut av tankene – hadde vært rene katastrofer. Hun begynte å lure på om hun hadde en slags mental blokkering. Hvis hun prøvde med Caio, ville hun sannsynligvis smelte i en sølepytt av usikkerhet før hun i det hele tatt rakk å ta på ham, og ydmyke seg selv ytterligere.

«Hvorfor ikke?» Søsteren hørtes oppriktig forvirret ut.

«Hva om det ødelegger forholdet vårt som det er?» sa hun og ga uttrykk for sin største frykt. «Jeg kan ikke miste ham.»

Sympatien blusset opp i øynene til Yana. «Så gå videre, Nush. Begynn å leve ditt eget liv i stedet for å være tilskuer i utkanten av hans.»

«Hvorfor tror du jeg har datet alle mulige og umulige det siste året? Hvorfor tror du jeg holdt ut i ukevis med Peter jr. selv om han gir meg lyst til å klore ut øynene mine?»

«Så vær forberedt på å se dem ri inn i solnedgangen sammen, Nush. Hvem vet? Kanskje du får være blomsterpike i bryllupet deres.»

«Jeg er ikke noe barn, Yana», svarte Nush, men hun visste at Yana hadde rett.

Dersom ingenting forandret seg, måtte hun se ham gifte seg med Laura eller en annen som var like perfekt, danse i fylla i bryllupet hans fordi det var den eneste gangen hun danset, kjøpe pent servise til ham og kona i bryllupsgave, sannsynligvis sitte barnevakt for de perfekte barna deres og være den rare tanten som lærte dem koding om sommeren og …

Nush grøsset. «Fortell meg hva jeg skal gjøre. Vær så snill.»

«Forfør ham.»

Hun var kanskje et geni når det gjaldt datamaskiner og tall, men med Caio … «Jeg kan ikke, Yana. Jeg tror ikke engang jeg kan sette ord på det.»

Yana sukket og trakk henne nærmere seg. «Nushie-kins, du er vakker og smart og snill og morsom … Enhver mann ville vært heldig om han hadde deg i livet sitt.»

«Du er søsteren min. Du er nødt til å si det.» Tårene trillet, og Nush blunket for å holde dem unna. Kanskje dette ikke bare var året for tap, men også for å gi slipp. Å gå videre. «Hva skal jeg gjøre, Yana?»

«Hvis du ikke orker å prøve å forføre ham, må du bryte grepet han har på deg. Løsriv deg fra ham og OneTech. Start en ny filial i New York, eller enda bedre, i Sveits. Dra på jordomseiling. Ha en skandaløs affære eller fem. Gå ut av laboratoriet og lev livet ditt, Nush.»

*

Da Caio nådde frem til henne, ristet Nush av handlekraft. Hun forundret seg over hvordan død og sorg kunne fylle en med en rå, smertefull trang til å leve livet. Til å gå videre.

Yana hadde rett. Hun kunne ikke tilbringe ett minutt til, langt mindre et helt tiår på å smiske med ham. Hun kunne ikke stå stille og være tilskuer mens han levde livet sitt. Selv nå kunne hun ikke snu seg bort da han avsluttet samtalen med Laura og kom bort til henne.

Hun ville holde rundt ham gjennom den smertelige tomheten Thaata hadde etterlatt i begges liv. Hun ville lene seg inn til ham og hjelpe ham gjennom sorgen hun så i øynene hans.

Men han ville ikke støtte seg til henne. For det var han som skulle være beskytteren. Den som tok seg av alle juridiske problemer som hun og søstrene måtte håndtere. Han som hadde ordnet hver eneste detalj i forbindelse med begravelsen. Han som hadde sørget for at den alkoholiserte faren deres hadde møtt opp til begravelsen i anstendige klær og stort sett edru.

For Caio Oliveira trengte ingen på noen måte. Aller minst henne.

Han ga henne et glass vann uten et ord og lente seg mot veggen ved siden av henne, mens skuldrene deres så vidt berørte hverandre.

Han dultet til skulderen hennes. «Du er opprørt, princesa.»

Er du og Laura Huntington sammen?

Har du hatt sex med henne?

Hva må jeg gjøre for at du skal se meg slik?

Føler du også dette, eller er det bare meg?

Nush så på det tomme glasset i hånden, fulgte kondensstrimlene og prøvde å ignorere varmen fra kroppen hans. «Er det en grunn til at du sier det åpenbare?»

«Hva sa Yana som gjorde deg opprørt?»

«Oppdaterer meg bare på litt politikk i OneTech.»

«Ikke tenk på det, Nush. Jeg tar meg av det.»

«Blir miss Huntington en del av ledergruppen?»

Han sendte henne et langt blikk, og Nush prøvde å la være å skjelve. Overraskelsen hans var ikke uberettiget. Vanligvis holdt hun seg milevis unna OneTechs politiske liv og var glad for å være i laben sin. Thaata hadde flere ganger forsøkt å involvere henne i driften av selskapet, men hun gjemte seg. Vanligvis bak Caios brede skuldre. Hun hadde brukt ham som skjold gjentatte ganger.

«Sannsynligvis. Laura, i motsetning til sin ubrukelige bror, ville vært et flott tilskudd til teamet. Til Huntington å være liker jeg henne utrolig godt», sa han og smilte.

Han likte Laura. Utrolig godt.

Det gjorde vondt i brystet, som om noen presset en enorm vekt mot henne. Selv med lukkede øyne følte hun at han vendte seg mot henne. Hun kjente blikket sveipe over ansiktstrekkene. Fingrene hans var faste da han løftet den knyttede hånden hennes fra siden. «Hva stod det i brevet fra bestefaren din?»

«Det er privat.»

«Til og med for privat for å dele med meg?»

«Til tross for hva du tror, har jeg et liv som ikke dreier seg om deg, Caio. Utover å være din snille lille arbeidsdroide som tjener millioner til deg, mener jeg.»

Hun merket sjokket hans i den plutselige stillheten. «Arbeidsdroide? Herregud, du er mer enn opprørt hvis du tror at det er det jeg tenker om deg. Hva er det som skjer med deg, Nush?»

«La meg være i fred.»

«Å la deg være alene i denne tiden er det siste bestefaren din ville forventet av meg. Uansett hva som plager deg, kan vi finne en løsning.»

Var det alt han så på henne som? Som en forpliktelse? «Ga du det samme tilbudet til Yana og Mira?»

«Se på meg, Anushka.»

Hun hatet når han sa navnet hennes på den måten. Som om hun trengte å bli irettesatt. «Svar på spørsmålet mitt, Caio.»

«Nei, det gjorde jeg ikke.»

«Hvorfor ikke?» spurte hun oppriktig nysgjerrig. Hva var forskjellen på hvordan han så på henne og søstrene hennes?

Spørsmålet hennes ble møtt med mer stillhet.

«Fordi de er sterke nok til at de ikke trenger dine nedlatende råd og din beskyttelse? Fordi de ikke trenger at du passer på dem?»

«Cristo, Nush …»

Nush gned hånden over ansiktet. Herregud, hun holdt på å dumme seg ut. «Jeg er ikke meg selv …»

«Du er ikke alene, Anushka. Hverken i dag eller i fremtiden.»

Han sa ikke mer, men hun merket at han var forvirret. Hun fikk aldri raserianfall eller insisterte på å få det som hun ville hele tiden, slik Yana gjorde. Hun trakk seg heller ikke tilbake bak en rolig, ugjennomtrengelig fasade som Mira.

Og viktigst av alt: Hun kranglet aldri med noen. Aller minst med Caio.

Likevel føltes det nå som om hun hadde sovet som en av prinsessene i eventyrene. Hun lot livet passere forbi.

«Princesa … se på meg.»

Hun så opp.

Kunne han se at han var grunnen til at hun var ulykkelig? Kunne han høre hjerteslagene hennes når han stod så nær? Kunne han kjenne hvordan det kilte i huden hennes når han fokuserte all energien sin på henne?

Når hun stod så nær ham, kunne hun også se ufullkommenhetene i ansiktet hans.

Det fem centimeter lange arret som skar tvers over overleppen hans, og som han hadde fortalt henne at han hadde fått i en slåsskamp med storebroren da han var en uregjerlig tenåring. Den skjeve hellingen av leppene mot den ene siden når han smilte. Det lille hakket under kjeven, som fortalte henne at han måtte ha skåret seg nylig.

«Jeg synes du skal slutte å kalle meg det», sa hun.

«Det er det latterligste du noensinne har sagt til meg.»

Han var en mester i å kontrollere følelsene sine, men hun hørte at temperamentet hans brast. Det var jo det hun hadde ønsket, ikke sant? At han skulle behandle henne som alle andre.

«Synes du ikke at jeg bør ha et valg når det gjelder hva du kaller meg?»

Øynene hans sveipet over henne, som om hun var en ny person. Som om han, hvis han så godt nok etter, kunne gjennomskue den plutselige motviljen. «Hvorfor er det jeg kaller deg et problem når det aldri har vært det før?» Tonen hans ble straks mildere. «Er det fordi Rao kalte deg det?»

«Nei. Fordi det er nedlatende og infantiliserende og …»

«Jeg har aldri vært nedlatende mot deg. Og det andre ordet …» han dro hånden gjennom håret, «jeg tror ikke engang jeg vet hva det betyr.»

«Du har rett. Det spiller ingen rolle hva du kaller meg. Det spiller uansett ingen rolle hva du kaller meg, for jeg slutter.»

Han ble stille. All den ulmende fysiske energien fokuserte på henne som en laserstråle. Gravde. Sonderte. Søkte. «Slutter med hva, Princesa?» Den silkemyke stemmen avslørte det kjølige raseriet.

Nush svelget, men tvang ordene ut. «Jobben. Firmaet. Til og med byen. Jeg orker ikke dette lenger.»

Han stod vendt mot henne nå og beskyttet henne mot rommet og nysgjerrige blikk. Selv nå, selv når hun kranglet med ham uten noen god grunn så vidt han visste, forsøkte han å sørge for at hun ikke ble eksponert. «Det du sier, henger ikke på greip.»

«Jeg trenger ikke å forklare meg for deg, Caio, eller gjøre noe i livet mitt med din tillatelse … Jeg skylder deg ingen forklaring.»

Fingrene hans grep rundt håndleddet hennes da Nush forsøkte å bevege seg forbi ham, og hun snublet mot ham. Hun gispet ved kontakten, men da hun så inn i øynene hans, var det ren frost som møtte henne. Grepet hans om den nakne armen hennes var fast, men ikke hardt. «Der tar du feil, querida. Du kan kjefte og rase på meg, du kan bruke meg som boksesekk for å få utløp for sorgen din hvis du vil, du kan gjemme deg for søstrene dine og hele verden, men når dagen er omme, når året er omme … når alt dette er omme, er du og jeg i samme båt, Nush. Du og jeg vil være avgjørende for OneTech. Det var det Rao mente at dette skulle være, et partnerskap for evigheten.»

«Et partnerskap for evigheten – det høres ut som en forbannelse i mine ører. En straff.»

Nush angret øyeblikkelig på ordene.

Hun undret seg over den stramme masken han bar, over hvor mye han ofret for ambisjonene sine. Hun hadde aldri sett ham med en fast kjæreste. Aldri hørt ham snakke om ekteskap eller en fremtid. Likevel var han klar til å slå seg til ro med Laura. Enda en fusjon i hans mål om … hva?

Hva ville Caio egentlig?

«Du trenger ikke meg her lenger. Du har egentlig aldri trengt meg, Caio. Når det gjelder hjernen min, eier OneTech uansett patentet på alt arbeidet mitt. Jeg skrev under på en konkurranseklausul for mange år siden.»

«Er det det du tror, Nush? At jeg bare verdsetter hjernen din og hva den kan gjøre for meg?»

«Jeg vet ikke hva jeg skal tro», sa Nush og løftet blikket fra ham. «Thaata er borte, og det er et godt tidspunkt for meg å evaluere livet mitt. Se hvor jeg vil være om fem år. Jeg må gå videre før du …»

«Før jeg hva?»

«Før du …» Hun var tørr i halsen, hjertet dundret, og det føltes som om hver eneste rå, usikre centimeter av henne ble blottlagt for hans klare, gylne øyne. «Før ting forandrer seg enda mer. Før jeg …»

«Før hva da, Nush?» gjentok han lavmælt.

Hun så opp, og han så ned på henne, og Nush trodde at hjertet hennes skulle hoppe ut av brystet og rope ut sin siste hemmelighet hvis han ikke lot henne gå. Så hun sa det eneste hun visste ville bryte gjennom det ugjennomtrengelige panseret hans. «Før jeg hater deg, Caio. Jeg vil dra før alt som er godt og riktig mellom oss råtner og dør.»

Han slapp henne så raskt at hun snublet tilbake. Men i neste åndedrag hadde han armen rundt livet hennes, holdt henne fast og lot henne finne balansen. Han passet på henne selv om hun dummet seg ut.

Svak og ryggesløs som hun var, søkte Nush blikket hans, men han så ikke på henne. Avvisningen var like fullstendig som hun hadde ønsket at den skulle være.

Hun slo armene rundt magen og løp ut av rommet. Hoder snudde seg, samtaler stoppet opp, det ble hvisket, men det spilte ingen rolle hva noen tenkte om henne. Ikke når hun innerst inne visste at hun var en feiging.

Å slutte var den eneste muligheten hun hadde.

Å slutte å jobbe med ham.

Slutte å sitte på orkesterplass i livet hans.

Å avslutte alt med Caio var kanskje den eneste måten hun kunne bryte ut av det på.

